32001D0298
L 102/63
JURNALUL OFÍCIAL AL UNIUNII EUROPENE
DECIZIA COMISIEI
din 30 martie 2001
de modificare a anexelor la directivele 64/432/CEE, 90/426/CEE, 91/68/CEE și 92/65/CEE ale Consiliului și la Decizia 94/273/CE a Comisiei cu privire la protecția animalelor în timpul transportului
[notificată cu numărul C(2001) 965]
(Text cu relevanță pentru SEE)
(2001/298/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/628/CEE a Consiliului din 19 noiembrie 1991 privind protecția animalelor în timpul transportului și de modificare a directivelor 90/425/CEE și 91/496/CEE (1), astfel cum a fost modificată prin Directiva 95/29/CE (2), în special articolul 6 alineatul (2),
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare specifice prevăzute în anexa A la Directiva 90/425/CEE, punctul (I) (3), astfel cum a fost modificată ultima dată prin Decizia 95/176/CE (4) a Comisiei, în special articolul 10 alineatul (3) litera (a) punctul (vii),
întrucât:
(1)
În conformitate cu articolul 13 alineatul (3) din Directiva 91/628/CEE, Comisia adoptă la 6 decembrie 2000 un raport (5) privind experiența acumulată de statele membre de la punerea în aplicare a Directivei 95/29/CE a Consiliului din 29 iunie 1995 de modificare a Directivei 91/628/CEE privind protecția animalelor în timpul transportului.
(2)
Pe baza concluziilor din acest raport și în special cu scopul de a atrage atenția medicilor veterinari care se ocupă cu certificarea asupra responsabilităților privind protecția animalelor în timpul transportului, se impune suplimentarea certificatelor de sănătate prevăzute pentru aceste animale.
(3)
Directiva 64/432/CEE a Consiliului din 26 iunie 1964 privind problemele de sănătate animală care afectează schimburile intracomunitare cu bovine și porcine (6), astfel cum a fost modificată ultima dată prin Decizia 2000/504/CE (7) a Comisiei, Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (8), astfel cum a fost modificată ultima dată prin actul de aderare (9), Directiva 91/68/CEE a Consiliului din 28 ianuarie 1991 privind condițiile de sănătate animală care reglementează schimburile intracomunitare cu ovine și caprine (10), modificată ultima dată prin Decizia 94/953/CE (11) a Comisiei, Directiva 92/65/CEE și Decizia 94/273/CE a Comisiei din 18 aprilie 1994 privind certificarea veterinară pentru introducerea pe piață în Regatul Unit și în Irlanda a câinilor și pisicilor care nu provin din aceste țări (12) trebuie modificate în consecință.
(4)
Declarația suplimentară introdusă de prezenta decizie nu îi scutește pe transportatori de obligațiile care le revin în conformitate cu dispozițiile comunitare în vigoare, în special cele referitoare la aptitudinea animalelor pentru a fi transportate.
(5)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Anexele la directivele 64/432/CEE, 90/426/CEE și 91/68/CEE se modifică după cum se precizează în anexa I la prezenta decizie.
(2) Anexa E la Directiva 92/65/CEE se înlocuiește după cum se precizează în anexa II la prezenta decizie.
(3) Anexa la Decizia 94/273/CE se înlocuiește după cum se precizează în anexa III la prezenta decizie.
Articolul 2
Prezenta decizie se aplică pentru animalele certificate începând cu 31 iulie 2001.
Articolul 3
Prezenta decizie se adresează statelor membre.
Adoptată la Bruxelles, 30 martie 2001.